บรรยากาศการไหลเรือไฟนครพนม นักท่องเที่ยวแน่นริมฝั่งโขงตลอดระยะทาง 5 กิโลเมตร
บรรยากาศการไหลเรือไฟนครพนม นักท่องเที่ยวแน่นริมฝั่งโขงตลอดระยะทาง 5 กิโลเมตร วันที่ 14 ตุลาคม 2562 ที่จังหวัดนครพนม บรรยากาศการท่องเที่ยวในช่วงเทศกาลวันออกพรรษายังเป็นไปด้วยความคึกคักของประชาชนและนักท่องเที่ยว โดยเฉพาะคืนที่ผ่านมาที่เป็นวันออกพรรษา และจังหวัดนครพนมได้จัดให้มีการประกวดเรือไฟขนาดใหญ่ ที่สร้างจากไม้ไผ่ รวมกว่า 20,000 ลำ โดยมีการประดับตกแต่งด้วยตะเกียงไฟนับแสนดวงเพื่อให้เกิดเป็นลวดลายที่งดงามยามแสงสว่างของตะเกียงส่องไสวกระทบกับผิวน้ำและแสงจันทร์ในคืนวันเพ็ญ สื่อให้เห็นถึงความสมัครสมานสามัคคี ความจงรักภักดีที่มีต่อสถาบันชาติ ศาสนา พระมหากษัตริย์ และร่วมกันสืบสานเอกลักษณ์และอัตลักษณ์ของท้องถิ่น ศิลปวัฒนธรรมและประเพณีที่ดีงามให้คงอยู่สืบไป ทำให้มีประชาชนและนักท่องเที่ยวจำนวนมากเดินทางเข้ามาชมความงดงาม วิจิตรตระการตาในครั้งนี้จนเต็มพื้นที่ตลอดริมฝั่งแม่น้ำโขง รวมระยะทางกว่า 5 กิโลเมตร     มหกรรมไหลเรือไฟในครั้งนี้ที่มีการจัดสร้างโดยองค์การบริหารส่วนจังหวัดนครพนม และจากอำเภอทั้ง 12 อำเภอ รวมทั้งสิ้น 13 ลำ ซึ่งใช้เวลานานกว่า 6 ชั่วโมงจึงสามารถไหลครบทุกลำ โดยก่อนหน้านี้หลายคนทราบข่าวว่า ในระหว่างการสร้างเรือไฟนั้น ได้เกิดลมกรรโชกแรงและมีเรือไฟเสียหายไป 2 ลำ คือของอำเภอเมืองและอำเภอท่าอุเทน ซึ่งศิลปินเรือไฟต่างร่วมแรงร่วมใจกันสร้างขึ้นมาใหม่ในเวลาอันรวดเร็ว คือระยะเวลาเพียง 6 วัน แต่ยังคงขนาดความยาว ความสูงและลวดลายที่งดงามไว้เช่นดังเดิมจึงอยากมาเห็นและสัมผัสด้วยตาตนเอง ตั้งแต่ขบวนการสร้างไปจนวิธีและขั้นตอนการไหลเรือไฟ และเก็บความทรงจำดี ๆ เอาไว้ จึงมีการเดินทางมาล่วงหน้าหลายวัน ทำให้บรรยากาศในพื้นที่จังหวัดนครพนมคึกคักไปด้วยผู้คนที่มาส่งแรงใจและชมความงดงามในปีนี้ และเมื่อถึงเวลาไหลเรือไฟจริง ๆ สิ่งที่รอคอยก็ไม่ทำให้ทุกคนที่มาผิดหวังกับความยิ่งใหญ่อลังการของเรือไฟ     โดยเรือไฟที่ชนะการประกวดในครั้งนี้ ประกอบไปด้วย รางวัลชนะเลิศเรือไฟที่มีขนาดความยาวเฉพาะตัวลำเรือไฟ 40 - 60 เมตร ได้แก่ อำเภอปลาปาก รองลงมาคืออำเภอนาหว้าและอำเภอบ้านแพง ขณะที่เรือไฟขนาดความยาวเฉพาะลำตัวเรือตั้งแต่ 61 เมตรขึ้นไป ประเภทสวยงามรางวัลชนะเลิศได้แก่อำเภอโพนสวรรค์ รองลงมาคืออำเภอเมืองนครพนมและอำเภอเรณูนคร ส่วนประเภทความคิดสร้างสรรค์ ได้แก่อำเภอนาแก รองลงมาคือองค์การบริหารส่วนจังหวัดนครพนมและอำเภอศรีสงคราม ภาพ/ข่าว/ทินกร เพชรดี/ส.ปชส.นครพนม#nnt  #สำนักข่าว  #ไหลเรือไฟ  #จังหวัดนครพนม